Arten bliver betegnet som invasiv.

Den asiatiske gedehams angriber oftere

Der er flere grunde til, at man ikke er glad for, at den asiatiske gedehams er kommet til Europa.

- Den asiatiske gedehams er mere aggressiv end vores almindelige gedehamse, når den skal forsvare sig. Og det gør, at mennesker oftere kan blive udsat for angreb, siger biolog Lars Brøndum.

Ifølge Lars Brøndum er den underart af asiatisk gedehams, som er fundet i Hamborg, på størrelse med stor gedehams, som vi kender fra Danmark.

En stor gedehams kan blive op til 35 mm lang. Og netop fordi den er ret stor, har den ikke behov for at være særlig aggressiv.

Hvepse i Danmark Hvepse tilhører gruppen Hymenoptera , på dansk kaldet årevinger.

Der findes flere forskellige arter af hvepse i Danmark. Den mest almindelige er en gedehams.

Gedehams' videnskabelige navn er Vespula vulgaris . Den er 10-19 mm stor og er sort med gule farver.

Stor Gedehams hedder Vespa crabro. Den er 18-35 mm og er derfor væsentligt større end andre hvepsearter i Danmark. Kilde: Miljøstyrelsen

- Men den asiatiske gedehams er anderledes. Den kan finde på at gå til angreb i større omfang end stor gedehams, som er lidt mere godmodig. For eksempel, hvis man forstyrrer dens bo, siger Lars Brøndum.

Et stik fra en asiatisk gedehams kan være en smertefuld oplevelse.

Men det er ikke specielt farligt at få et enkelt stik, hvis man er voksen og rask.

- Det store problem opstår, hvis man er allergisk overfor hvepse- og bistik. Her er der flere eksempler fra udlandet, hvor folk simpelthen er døde som følge af stik fra asiatisk gedehams, siger Lars Brøndum.

Hvis man forstyrrer et bo med asiatiske gedehamse, er der ifølge Lars Brøndum også større risiko for, at man bliver angrebet af flere gedehamse på én gang.

Og hvis man få flere stik, kan det begynde at blive farligt.

Bider hovedet af honningbier

Den asiatiske gedehams kan ikke kun være et problem for mennesker.

Den er også dårligt nyt for honningbier.

Asiastisk gedehams er nemlig kødædende og spiser andre insekter, og den har en forkærlighed for honningbier.

I Asien er honningbierne vant til gedehamsene og har derfor udviklet et effektivt forsvar mod dem.

- Når en gedehams angriber en bikube, omringer honningbierne den og former en form for kugle. Her laver de nogle kraftige bevægelser med deres muskler, som udvikler en voldsom varme, som nærmest koger gedehamsen, siger Lars Brøndum.

- Her bider den asiatiske gedehams simpelthen hovedet af bierne en efter en. Lars Brøndum, biolog ved Naturhistorisk Museum i Aarhus

Men fordi den asiatiske gedehams ikke hører hjemme i den europæiske natur, har de europæiske honningbier ikke lært den teknik og er ret forsvarsløse mod gedehamsen.

- Hvis en asiatisk gedehams lander ved en europæisk bikube, kommer der som regel kun en enkelt soldaterbi ud ad gange for at forsvarer boet. Her bider den asiatiske gedehams simpelthen hovedet af bierne en efter en, siger Lars Brøndum.

Og ifølge Lars Brøndum kan det føre til et rent blodbad.

For når den asiatiske gedehams har dræbt nok bier, flyver den efter forstærkning.

Så kan resten af flokken tage livet af en hel bikube. Bierne bruger de som mad til sig selv og deres larver.

Forskere ved endnu ikke, om fundet af den asiatiske gedehams i Hamborg betyder, at arten har slået sig ned i området, eller om den for eksempel er kommet med et skib.